اقوام متحدہ :

یورپ نے جوہری معاہدے کے تحفظ کیلئے امریکہ پر کوئی دباؤ نہیں ڈالا بلکہ وہ ایران پر ہی تنقید کرتا رہا

جیفری سیکز نے کہا کہ اس وقت اقتصادی پابندیوں نے ایران پر دباؤ ڈال رکھا ہے جبکہ یورپ نے (جوہری معاہدے کے حوالے سے) ایران کی مدد کرنے کیلئے کوئی کام انجام نہیں دیا۔

خبر کا کوڈ: ۴۴۱۹۷۷

تاریخ: ۲۱ فروردين ۲۰۲۰ - ۱۹:۲۷

رسا نیوز ایجنسی کی رپورٹ کے مطابق اقوام متحدہ کے سیکرٹری جنرل انٹونیو گیوٹرش کے سپیشل ایڈوائزر اور ماہر اقتصاد جیفری سیکز نے "پائیدار ترقی" کے بارے میں گفتگو کرتے ہوئے کہا ہے کہ اس وقت اقتصادی پابندیوں نے ایران پر دباؤ ڈال رکھا ہے جبکہ یورپ نے (جوہری معاہدے کے حوالے سے) ایران کی مدد کرنے کیلئے کوئی کام انجام نہیں دیا۔

جیفری سکز کا کہنا تھا کہ اس میں تعجب کی کوئی بات نہیں کہ یورپ نے جوہری معاہدے کے تحفظ کیلئے امریکہ پر تاحال کوئی دباؤ نہیں ڈالا بلکہ وہ ایران پر ہی تنقید کرتا رہا ہے۔

اقوام متحدہ کے سیکرٹری جنرل کیلئے خصوصی مشیر جیفری سیکز نے کہا کہ یورپ کو جوہری معاہدے کے متعلق اپنے موقف پر زور دینا چاہئے اور اُسے چاہئے کہ وہ امریکہ سے کہے کہ اب وہ رعب جمانا چھوڑ دے کیونکہ ہم ایک عالمی معاہدہ چاہتے ہیں اور اگر تم نہیں چاہتے تو یہ تمہارا مسئلہ ہے!

جیفری سیکز نے امریکی صدر ڈونلڈ ٹرمپ پر تنقید کرتے ہوئے کہا کہ ایسا رویہ نہ صرف یورپی مفاد بلکہ پوری دنیا کو خطرے سے دوچار کر دے گا۔